GOEIE TYE & MUSKIETE BY BREEDE OTTER – Outdoordeals.co.za
Home › Jonker Adventures › GOEIE TYE & MUSKIETE BY BREEDE OTTER
GOEIE TYE & MUSKIETE BY BREEDE OTTER
Posted by Jaco Els on June 28, 2021
Hierdie artikel is geskryf deur Henry Jonker. Om al hul avonture te volg, maak seker om te gaan loer op hul webwerf:
Deesdae begin mense my vra of ek my eie toer maatskappy het want as hul hoor/sien dan is ek en die seuns weg na een of ander plek. Soos ek die storie vertel dat dit maar net 'n platform is om al hierdie spesiale oomblikke te dokumenter vir eendag as my klippie deur die voorvenster is (dit is nou as ek na my Skepper gaan as jy nie daai een verstaan het nie) kan ek sien dat die klein muis van sy wieletjie afvoeter want "why Larry, WHY?!" is seker maar wat die meeste dink!
Wel, met die dat die seuns ouer raak moet ek seker maak daar is 'n balans en hulle nie altyd net na die wilde gramadoelas toe neem nie, want ja vir pa en sy vriende is daar niks lekkerder as vlaktes, bos, see en min beskawing, maar hoe ouer die knape raak hoe groter rol gaan interaksie met ander maats tydens kampe speel.
Die kamp by Skurwekop saam met hele paar gesinne van Wellington het momentum gekry en so word die volgende kamp vas gemaak, waar meeste & nuwe gesinne, sou aansluit by Breede Otter vir Paasnaweek.
Breede Otter is op die oewer van die Breede Rivier en is net +/- 82km van Wellington wat natuurlik 'n WENNER is vir die kinders.
Ons pakkie vir die naweek was:
Hugo Van Der Merwe & gesin
Reinhardt Malherbe & gesin
Dale Heramb & gesin
'n Paasnaweek sonder reën in die Kaap kry jy nie sommer nie, en as dit wel mooi weer is en daar is water dan het jy die perfekte kombinasie vir kinders. Gooi 'n vrag vriende in die pot en jy het 'n kombinasie vir 'n lekker naweek.
Een van die hoogtepunte van die naweek was definitief die "sunet cruise" bootrit die Saterdagmiddag en met die terugkeer was dit 'n aangesig om te sien hoe die kamp lewe kry met al die ligte wat stadig hier-en-daar begin aangaan.
Dit is altyd lekker om saam met 'n groep mense te kamp waar daar net 'n natuurlike vloei is. As jy moeg is of wil gaan skuins le met 'n boek dan doen jy so, en soos die kinders begin honger raak het dan het ou Retief die roosters nader getrek en seker gemaak al die jong siele word gevoed.
Muskiete het ons bietjie afgeknou, maar dit is verstaanbaar as jy langs water kamp; Breede Otter is definitief 'n plekkie wat ek weer sal besoek.
Groot dankie aan al die maats – groot en klein, vir een lekker lang naweek.
Aan my twee seuns, Jean en Lian: ok, so pa het 'n les geleer die naweek. As ons weer by 'n plek gaan kamp en daar is 'n SNOEPIE, dan koop ek GEEN lekkergoed of koeldrank vooraf nie, want ons kom met die alles terug. Dus volgende keer sal pa seker maak is daar 'n snoepie en indien daar een is sal elkeen 'n paar Rand kry. MAAR, en jammerte julle kan nie hierdie stukkie nou lees nie, en dit is meer vir jou gemik Lian – as dit klaar is, dan is dit KLAAR – punt. Nou, soos ek hierdie tik kry ek 'n glimlag, want my seun ek weet hoe hardeg@t jy kan wees en dit gaan moontlik veroorsaak dat ons default na die "plakkie" op een van hierdie kampe as jy nie jou sin kry en begin dans soos 'n afbeen makou. Julle twee was puik – soos altyd. Dankie!